Title: ประกาศกระทรวงมหาดไทย เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ

ประกาศกระทรวงมหาดไทย

ประกาศกระทรวงมหาดไทย
เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ[๑]

อาศัยอำนาจตามความในมาตรา ๑๗ แห่งพระราชบัญญัติคนเข้าเมือง
พ.ศ. ๒๕๒๒ รัฐมนตรีว่าการกระทรวงมหาดไทยโดยอนุมัติของคณะรัฐมนตรีตามมติคณะรัฐมนตรี
เมื่อวันที่ ๒๐ ธันวาคม พ.ศ. ๒๕๔๘ ออกประกาศไว้ ดังต่อไปนี้

ข้อ ๑  คนต่างด้าวที่ได้รับอนุญาตให้เข้ามาอยู่ในราชอาณาจักรเป็นการชั่วคราวเพื่อรอการส่งกลับ
หมายถึงคนต่างด้าวหลบหนีเข้าเมืองสัญชาติพม่า ลาว และกัมพูชาที่เข้ามาหรืออยู่ในราชอาณาจักรและทำงานอยู่กับนายจ้างโดยไม่ได้รับอนุญาตทำงาน
ก่อนวันที่ ๒๐ ธันวาคม พ.ศ. ๒๕๔๘

ข้อ ๒  ให้คนต่างด้าวที่ได้รับอนุญาตให้เข้ามาอยู่ในราชอาณาจักรเป็นการชั่วคราวเพื่อรอการส่งกลับเมื่อได้ดำเนินการตามหลักเกณฑ์ตามข้อ
๓ แห่งประกาศนี้แล้ว มีสิทธิทำงานภายในราชอาณาจักรถึงวันที่ ๓๐ มีนาคม พ.ศ. ๒๕๕๐

ข้อ ๓  ให้คนต่างด้าวตามข้อ ๑ ดำเนินการดังนี้
(๑)  ไปรายงานตัวต่อนายทะเบียนจังหวัด นายทะเบียนกรุงเทพมหานคร
นายทะเบียนอำเภอหรือนายทะเบียนท้องถิ่น เพื่อจัดทำทะเบียนประวัติและบัตรประจำตัวตามกฎหมายว่าด้วยการทะเบียนราษฎรตามระเบียบที่ผู้อำนวยการทะเบียนกลาง
กรมการปกครอง กำหนด
(๒)  ดำเนินการประกันตัวคนต่างด้าวดังกล่าว ตามมาตรา
๕๔ แห่งพระราชบัญญัติคนเข้าเมือง พ.ศ. ๒๕๒๒ โดยมีนายจ้างเป็นผู้ประกันตัวต่อพนักงานเจ้าหน้าที่ตามกฎหมายว่าด้วยคนเข้าเมือง
ตามเงื่อนไขที่ผู้บัญชาการสำนักงานตรวจคนเข้าเมืองกำหนด
(๓)  ให้ยื่นขอรับใบอนุญาตทำงานต่อพนักงานเจ้าหน้าที่ตามกฎหมายว่าด้วยการทำงานของคนต่างด้าว
ตามเงื่อนไขและระยะเวลาที่อธิบดีกรมการจัดหางานประกาศกำหนด
การดำเนินการตามวรรคหนึ่ง ให้ดำเนินการตั้งแต่วันที่
๑ มีนาคม พ.ศ. ๒๕๔๙ ถึงวันที่ ๓๐ มีนาคม พ.ศ. ๒๕๔๙

ข้อ ๔ 
คนต่างด้าวหลบหนีเข้าเมืองสัญชาติพม่า ลาว และกัมพูชา กลุ่มอื่นซึ่งได้มีมติคณะรัฐมนตรี
มติสภาความมั่นคงแห่งชาติ หรือคำสั่งของกระทรวงมหาดไทย กำหนดแนวทางปฏิบัติเป็นการเฉพาะ
ไม่อยู่ในข่ายการอนุญาตตามประกาศฉบับนี้

ประกาศ
ณ วันที่ ๒๓ กุมภาพันธ์ พ.ศ. ๒๕๔๙
พลอากาศเอก
คงศักดิ์ วันทนา
รัฐมนตรีว่าการกระทรวงมหาดไทย

พัชรินทร์/ผู้จัดทำ
๒๐
เมษายน ๒๕๔๙

[๑]
ราชกิจจานุเบกษา เล่ม ๑๒๓/ตอนพิเศษ ๕๐ ง/หน้า ๑/๑๐ เมษายน ๒๕๔๙